Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 203/14/6601	Banská Bystrica, 7.11.2014
EEČ : 2-45-269-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
ako osoba konajúca a rozhodujúca v mene spoločnosti XXXXX a súčasne osoba zodpovedná za odvod poistného na sociálne poistenie za platiteľa XXXXX s.r.o., XXXXX, za obdobie január roku 2013 až apríl roku 2013, si neplnil povinnosti vyplývajúce mu zo Zákona č. 461/2003 Z.z. o sociálnom poistení v znení neskorších predpisov, takým spôsobom, že zadržal a na účet určeného príjemcu, ktorým bola Sociálna poisťovňa, pobočka Banská Bystrica, Kapitulská 27, neodviedol poistné na sociálne poistenie za zamestnancov uvedenej spoločnosti, ktoré zrazil z ich hrubej mesačnej mzdy a to v malom  rozsahu predstavujúcom za uvedené obdobie sumu celkom 277,10 €.

lebo zanikla trestnosť činu

Odôvodnenie:
	Dňa 10.04.2014 bolo vyšetrovateľom Odboru kriminálnej polície OR PZ XXXXX uznesením podľa § 199 ods. 1 Trestného poriadku pod ČVS:ORP-244/3-VYS-BB-2014 začaté trestné stíhanie pre pokračovací prečin neodvedenia dane a poistného podľa  § 277 ods. 1 Trestného zákona č. 300/2005 Z.z., ktorého sa dopustil neznámy páchateľ konajúci v mene spoločnosti XXXXX, tým, že za obdobie január 2013 až december 2013 neplnil povinnosti vyplývajúce mu zo Zákona č. 461/2003 Z.z. o sociálnom poistení v znení neskorších predpisov, takým spôsobom, že zadržal a na účet určeného príjemcu, ktorým bola Sociálna poisťovňa, pobočka Banská Bystrica, Kapitulská 27, neodviedol poistné na sociálne poistenie za zamestnancov uvedenej spoločnosti, ktoré zrazil z ich hrubej mesačnej mzdy a to v malom  rozsahu predstavujúcom za uvedené obdobia sumu celkom 799,33 €.

	Dňa 19.08.2014 bolo vyšetrovateľom Odboru kriminálnej polície OR PZ XXXXX uznesením podľa § 206 ods. 1 Trestného poriadku vznesené obvinenie XXXXX, nar. XXXXX v Banskej Bystrici, trvale bytom XXXXX, XXXXX, za pokračovací prečin neodvedenia dane a poistného podľa § 277 ods. 1 Trestného zákona, ktorého sa XXXXX dopustil na tom skutkovom základe, že ako osoba konajúca a rozhodujúca v mene spoločnosti XXXXX a súčasne osoba zodpovedná za odvod poistného na sociálne poistenie za platiteľa XXXXX, XXXXX, za obdobie január roku 2013 až apríl roku 2013, si neplnil povinnosti vyplývajúce mu zo Zákona č. 461/2003 Z.z. o sociálnom poistení v znení neskorších predpisov, takým spôsobom, že zadržal a na účet určeného príjemcu, ktorým bola Sociálna poisťovňa, pobočka Banská Bystrica, Kapitulská 27, neodviedol poistné na sociálne poistenie za zamestnancov uvedenej spoločnosti, ktoré zrazil z ich hrubej mesačnej mzdy a to v malom  rozsahu predstavujúcom za uvedené obdobie sumu celkom 277,10 €.

	Obvinenie bolo XXXXX vznesené na základe výpovede svedka - poškodeného XXXXX (zamestnankyne poverenej na zastupovanie Sociálnej poisťovne), na základe výpovede svedka XXXXX, na základe Znaleckého posudku č. 40/2014 vypracovaného znalkyňou XXXXX, ako aj na základe zabezpečených listinných materiálov a to podkladov k trestnému stíhaniu za krátenie, resp. neodvedenie/nezaplatenie poistného subjektom XXXXX, XXXXX, Saldokonta z informačného systému Sociálnej poisťovne, evidencií mesačných výkazov, prehľadu zamestnancov, „Splnomocnenia z 12.10.2009“ a iných. 

	V prípravnom konaní bol v procesnom postavení obvineného vypočutý XXXXX,  v procesnom postavení svedka - poškodeného bola za Sociálnu poisťovňu pobočka Banská Bystrica vypočutá XXXXX, V procesnom postavení svedka bola vypočutá XXXXX a tiež bola vypočutá znalkyňa XXXXX. 

	Z výpovede obvineného XXXXX zo dňa 06.10.2014 vyplynulo, že na základe generálnej plnej moci, ktorá mu bola udelená konateľkou spoločnosti XXXXX XXXXX (jeho  manželkou) vykonával všetky úkony v mene tejto spoločnosti a to od obdobia založenia spoločnosti XXXXX., t.j. od októbra roku 2009. XXXXX v mene spoločnosti nijako nekonala a nijako nerozhodovala. Spoločnosť sa zaoberala kúpou a predajom tovaru (ošatenia), kde v roku 2013 zamestnávala 2 zamestnankyne, ktorým boli mzdy vyplácané v plnej výške a v riadnom výplatnom termíne. Spoločnosti sa v priebehu roku 2013 finančne prestalo dariť, výrazne jej poklesli tržby, pričom príjmy spoločnosti nepostačovali pokryť jej výdavky. Z tohto dôvodu aj vkladal do spoločnosti finančné prostriedky. XXXXX uviedol, že nie je účtovník, ale myslí si, že spoločnosť nemala dostatok finančných prostriedkov na to, aby odviedla do Sociálnej poisťovne odvody za zamestnancov spoločnosti XXXXX  XXXXX bola položená otázka, aby sa vyjadril k tomu, prečo spoločnosť neodviedla poistné za svojich zamestnancov do Sociálnej poisťovne pobočka Banská Bystrica za január roku 2013 až apríl roku 2013, keď z vypracovaného znaleckého posudku vyplynulo, že spoločnosť mala dostatok finančných prostriedkov na odvedenie odvodov, pričom XXXXX uviedol, že bol presvedčený, že spoločnosť nemala dostatok finančných prostriedkov na zaplatenie odvodov, pretože sám vkladal vlastné finančné prostriedky do spoločnosti, aby bol zabezpečený chod spoločnosti. Neskôr zistil, že účtovníčka nezaúčtovala do účtovníctva spoločnosti doklady týkajúce sa úhrady nájomného, ktoré mesačne predstavovalo sumu 994,- € + energie. XXXXX tiež uviedol, že dlžné poistné za január roku 2013 už uhradil a dlžné poistné za február roku 2013 až apríl roku 2013 by chcel uhradiť čo najskôr a v prípade, ak tak urobí, predloží doklad o tejto úhrade. V závere výpovede XXXXX uviedol, že ho celá vzniknutá situácia mrzí. 
	
	V čase výpovede XXXXX bolo dlžné poistné za zamestnancov spoločnosti XXXXX za január roku 2013 už uhradené. XXXXX bol do spisového materiálu doložený Príjmový pokladničný doklad č. XXXXX, ktorý dňa 09.10.2014 vystavila Sociálna poisťovňa, pobočka Banská Bystrica, ktorý preukazuje, že spoločnosť XXXXX, XXXXX uhradila poistné za zamestnancov spoločnosti XXXXX za obdobie február roku 2013 až apríl roku 2014 v celkovej sume 209,36 €.

	V prípravnom konaní bola dňa 15.10.2014 v procesnom postavení svedka - poškodeného vypočutá XXXXX - zamestnankyňa poverená na zastupovanie poškodenej Sociálnej poisťovne. Mgr. Rusková uviedla, že Sociálna poisťovňa podala trestné oznámenie z dôvodu dlžného poistného za zamestnancov spoločnosti XXXXX za obdobie január až december roku 2013 v celkovej výške 799,33 € (za január 2013 vo výške 67,74 €, za február 2013 vo výške 67,74 €, za marec 2013 vo výške 67,74 €, za apríl 2011 vo výške 69,47 €, za máj 2013 vo výške 73,69 €, za jún 2013 vo výške 64,34 €, za júl 2013 vo výške 64,34 €, za august 2013 vo výške 64,34 €, za september 2013 vo výške 64,34 €, za október 2013 vo výške 63,54 €, za november 2013 vo výške 63,64 €, za december roku 2013 vo výške 64,10 €). Spoločnosť XXXXX bola ako platca poistného registrovaná na pobočke Sociálnej poisťovne Banská Bystrica od 01.01.2004 až do 31.12.2013. Zamestnanci spoločnosti boli do 31.12.2013 v Sociálnej poisťovni, pobočka Banská Bystrica riadne prihlásení. Zamestnávateľ zamestnancom za už vyššie uvedené obdobie vykonal z príjmov zrážku odvodov na nemocenské poistenie a dôchodkové zabezpečenie, túto však Sociálnej poisťovni neodviedol. Za uvedené obdobie mal subjekt registrovaných cca 7 zamestnancov, za ktorých predkladal mesačné výkazy poistného a príspevkov, ale zrazené poistné neodvádzal, čím si nesplnil zákonnú povinnosť vyplývajúcu mu z ustanovenia § 141 ods. 1 a 2 a § 142 - 143 Zákona č. 461/2003 Z.z. o sociálnom poistení v znení neskorších predpisov. Uvedená spoločnosť podľa obchodného registra nebola zrušená, nebol na ňu vyhlásený konkurz a nie je ani v likvidácii. Počas obdobia počas ktorého nebolo odvádzané poistné, bola konateľom spoločnosti XXXXX, XXXXX XXXXX a to od 10.10.2009 do 01.10.2014. Podľa výpisu z obchodného registra je konateľom spoločnosti od 02.10.2014 XXXXX, trv. bytom XXXXX, XXXXX. Z výpovede svedka - poškodeného XXXXX tiež vyplynulo, že spoločnosť XXXXX, čiastočne uhradila dlžné poistné za zamestnancov a to za obdobie január roku 2013 až apríl roku 2013 vo výške 277,10 € a to úhradou zo dňa 04.08.2014 vo výške 67,74 € (úhrada dlžného poistného za január 2013) a úhradou zo dňa 09.10.2014 vo výške 209,36 € (úhrada dlžného poistného za február 2013 až apríl 2013). K dodatočnej úhrade došlo len za mesiace, za ktoré bolo XXXXX vznesené obvinenie. Ku dňu 15.10.2014 zostalo neuhradené dlžné poistné za zamestnancov spoločnosti XXXXX., za obdobie máj roku 2013 až december roku 2013 a to vo výške 522,23 €. 

	Prečinu neodvedenia dane a poistného podľa § 277 ods. 1 Trestného zákona sa dopustí, kto v malom rozsahu zadrží a neodvedie určenému príjemcovi splatnú daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti, ktoré zrazí alebo vyberie podľa zákona.

	Podľa § 86 ods. 1 písm. e) Trestného zákona, trestnosť trestného činu neodvedenia dane a poistného podľa § 277 Trestného zákona a trestného činu nezaplatenia dane a poistného podľa § 278 Trestného zákona zaniká, ak splatná daň a jej príslušenstvo alebo poistné bolo dodatočne zaplatené najneskôr v nasledujúci deň po dni, keď sa páchateľ po skončení vyšetrovania mohol oboznámiť s jeho výsledkami. 

	Podľa § 86 ods. 2 Trestného zákona „Trestnosť  trestného činu  podľa ods. 1  písm. e)  nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestného činu podľa ods. 1“. 

	Lustráciami vykonanými v DVS (denník vyšetrovacích spisov) bolo zistené, že XXXXX bolo vznesené obvinenie za trestný čin neodvedenia dane a poistného uznesením vyšetrovateľky Odboru kriminálnej polície OR PZ XXXXX vydaným v zmysle § 206 ods. 1 Trestného poriadku dňa 19.08.2014 pod ČVS:ORP-244/3-VYS-BB-2014,  teda bolo mu vznesené obvinenie práve v tomto konaní. Ďalej bolo zistené, že XXXXX za posledných 24 mesiacov nebolo v inom konaní (než v tomto) vznesené obvinenie za trestný čin neodvedenia dane a poistného podľa § 277 Trestného zákona a nebolo mu vznesené ani za iný obdobný trestný čin, a teda vykonanými lustráciami nebolo zistené, že by bol XXXXX za trestný čin neodvedenia dane a poistného alebo iný obdobný trestný čin za posledných 24 mesiacov nejako postihnutý. 

	Zo zabezpečeného Odpisu registra trestov GP SR bolo zistené, že XXXXX nemá v Registri trestov GP SR žiadny záznam. 

	Z Odboru správy informačných systémov polície Prezídia Policajného zboru MV SR,  bolo zistené, že XXXXX je v súčasnosti trestne stíhaný len uznesením vyšetrovateľa OKP OR PZ XXXXX vydaným pod ČVS:ORP-244/3-VYS-BB-2014 (teda v tomto konaní), v inom konaní stíhaný nie je a v OTE nemá záznam.
 
	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. Podľa § 215 ods. 4 Trestného poriadku  zastaviť trestné stíhanie podľa § 215 ods. 1 Trestného poriadku je oprávnený aj policajt, ak nebolo vznesené obvinenie. 

	Podľa § 86 písm. e) Trestného zákona trestnosť trestného činu neodvedenia dane a poistného podľa § 277 Trestného zákona alebo nezaplatenia dane a poistného podľa § 278 Trestného zákona zaniká, ak splatná daň a jej príslušenstvo alebo poistné bolo dodatočne zaplatené najneskôr v nasledujúci deň po dni, keď sa páchateľ po skončení vyšetrovania mohol oboznámiť s jeho výsledkami.

	Trestnosť prečinu neodvedenia dane a poistného podľa § 277 ods. 1 Trestného zákona, za ktorý bolo vznesené obvinenie XXXXX zanikla vzhľadom k tomu, že XXXXX, dodatočne v plnom rozsahu uhradil Sociálnej poisťovni, pobočke Banská Bystrica dlžné poistné na sociálne poistenie za zamestnancov uvedenej spoločnosti za obdobie január roku 2013 až apríl roku 2013 v celkovej výške    277,10 €. 
	
	V zmysle § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
	
	Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Králik
prokurátor